2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, IV jagu - Euroopa Kohus (C6-0467/2006 - 2006/2073(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõplikke raamatupidamise aastaaruandeid - I köide (C6-0467/2006) [2];

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ning artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0109/2007),

1. märgib, et 2005. aastal oli Euroopa Kohtu kasutada kulukohustuste assigneeringuid 232602467,74 euro ulatuses (2004. aastal 235041565 eurot), millest kasutati 92,66%;

2. märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb Euroopa Kohtu 2005. aasta raamatupidamisaruannetest negatiivne majandustulemus (30747924 eurot) ning kohustused ületavad varasid 43902361 euro võrra;

3. märgib, et Euroopa Kohtu bilansis on summa 105879903 eurot, mis vastab tema kulukohustustele seoses kohtunike pensionitega; tõstab esile, et kõnealused kohustused katab osaliselt Euroopa Kohtu materiaalne ja immateriaalne vara ning osaliselt liikmesriikidelt sissenõutav summa (43902361 eurot);

4. tuletab meelde, et kontrollikoja 2004. eelarveaasta aruande lõikes 9.21 kritiseeriti asjaolu, et sisekontrollitalituse juht vastutab eelarvevahendite käsutajate tegevuse eelkontrolli eest; tõstab esile, et sama olukorda täheldati seoses 2005. eelarveaastaga (aastaaruande punkt 10.13);

5. tervitab Euroopa Kohtu vastustes kontrollikoja aastaaruandele sisalduvat teavet selle kohta, et eelarve täitmist kontrolliva ja kinnitava asutuse poolt kõnealuses küsimuses esitatud märkusi arvesse võttes tegi kohtu juhtkond 2007. eelarveaasta tulude ja kulude kalkulatsiooni koostamisel ettepaneku kõnealust organisatsiooni muuta, luues ainuisikuliselt kontrollimise eest vastutava haldusorgani, millele eraldatakse selleks otstarbeks kaks uut ametikohta (üks juhtimisülesandeid täitev haldur ja kontrolli teostavat meeskonda toetav assistent);

6. märgib rahuloluga, et Euroopa Kohtu vastustes kontrollikoja aastaaruandele (lõige 10.14) sisalduv teave selle kohta, et pärast täies mahus tegutsema hakkamist 2005. aasta septembris viis Euroopa Kohtu siseaudiitor läbi mõned eriauditid ja esitas soovitused asjaomastele talitustele (arvestades, et kõnealuste eriauditite puudumist on varasematel aastatel kritiseeritud);

7. õnnitleb Euroopa Kohut võrreldes sõlmitud lepingutega arutlusel olnud lepingute osakaalu vähendamise puhul 72 protsendilt (2004) 27 protsendini (2005); märgib samas murelikult Euroopa Kohtu raskusi leida EPSO korraldatud konkursside alusel mitmetele ametikohtadele kvalifitseeritud töötajaid;

8. märgib, et 2005. aastal vääris Euroopa Kohtu kui institutsiooni arengus märkimist peamiselt tema kohustuste ülevõtmine Avaliku Teenistuse Kohtu poolt, mis koosneb seitsmest kohtunikust;

9. märgib rahuloluga, et aasta jooksul kasvas Euroopa Kohtus lõpetatud kohtuasjade arv 494-lt 2003. aastal 574-ni 2005. aastal, samas kui menetluses olevate kohtuasjade arv langes 974-lt 740-ni;

10. tõstab esile, et 2005. aasta jooksul kasvas teenistuses olevate ametnike ja töötajate (abiteenistujad, ajutised ja lepingulised töötajad) arv 1512-lt 1704-le (13%) ning liikmete arv kaheksa võrra (Avaliku Teenistuse Kohtu loomise tulemusena);

11. nendib murelikult, et Euroopa Kohtu tegevusaruandes kirjeldatud mitmes haldussektoris on korduvalt viidatud probleemidele seoses personalieeskirjadega hõlmatud kvalifitseeritud töötajate palkamisega;

12. märgib, et 2005. aastal ei teostatud järelkontrolli;

13. tervitab Euroopa Kohtu tegevusaruandesse peatüki lisamist, milles sätestatakse aasta jooksul varasematele Euroopa Parlamendi kinnitavatele otsustele ja kontrollikoja aruannetele antavad järelmeetmed;

14. märgib, et pärast Avaliku Teenistuse Kohtu loomist ning Bulgaaria ja Rumeenia ühinemist on kohtunike, kohtujuristide ja kohtusekretäride arv nüüdseks 72 ja et kohtu kulutused sõidukitele on kasvanud umbes 50%, olles 2005. aasta 809 853, 24 euro asemel (tegelik majandustulemus) 2007. aastal 1218000 eurot (eelarveprognoos);

15. märgib, et Euroopa Kohtu eelkontroll viiakse läbi tsentraliseeritud süsteemi alusel, mis on tasandijuhtimise kaudu seotud volitatud eelarvevahendite käsutajaga, ning märgib Euroopa Kohtu seisukohta, et institutsiooni suurust ja tema finantstehingute puhthalduslikku laadi arvestades on see ilmselt kõige sobivam süsteem;

16. märgib rahuloluga, et pärast tema eelmise aasta kinnitavas resolutsioonis esitatud märkusi on institutsiooni liikmed otsustanud moodustada omavahelise töörühma, mille ülesanne on korraldada uuring, mis käsitleb nende suhtes kohaldatava tegevusjuhendi koostamise otstarbekust ja võimalikku sisu; nimetatud uuringus käsitletakse ka liikmete finantshuvide deklaratsiooni küsimust; märgib, et nimetatud algatusega on seotud ka esimese astme kohus ja Avaliku Teenistuse Kohus;

17. rõhutab Euroopa Parlamendi korduvat üleskutset kõigi kolme kohtu kohtunike majandus- ja finantshuvide deklaratsioonide avaldamiseks; kutsub Euroopa Kohut üles teavitama Euroopa Parlamenti 30. septembriks 2007, milliseid asjakohaseid meetmeid ta kavatseb võtta;

18. märgib rahuloluga Euroopa Kohtu võetud meetmeid tõlgitavate dokumentide hulga vähendamiseks, mis aitab kaasa tõlkijate töökoormuse vähendamisele; samuti kutsub Euroopa Kohut üles uurima võimalust vähendada otsuste pikkust, et soodustada kulude täiendavat vähendamist ning muuta otsused paremini arusaadavaks.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

--------------------------------------------------